Komisijos reglamentas (EB) Nr. 1948/2002
2002 m. spalio 31 d.
iš dalies keičiantis Reglamentą (EEB) Nr. 584/75, nustatantį išsamias konkursų dėl eksporto grąžinamųjų išmokų už ryžius sistemos taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 3072/95 dėl bendro ryžių rinkos organizavimo [1] su paskutiniais pakeitimais, padarytais Reglamentu (EB) Nr. 411/2002 [2], ypač į jo 13 straipsnio 15 dalį,
kadangi:
(1) Ankstesniais prekybos metais įgyta patirtis parodė, kad reikėtų iš dalies pakeisti 1975 m. kovo 6 d. Komisijos reglamentą (EEB) Nr. 584/75, nustatantį išsamias konkursų dėl eksporto grąžinamųjų išmokų už ryžius sistemos taikymo taisykles [3] su paskutiniais pakeitimais, padarytais Reglamentu (EB) Nr. 299/95 [4].
(2) Siekiant išlaikyti anonimiškumą, konkurso dalyviams turėtų būti priskiriamas numeris, iš kurio būtų matyti, kas pateikė daugiau nei vieną pasiūlymą ir kuriam grąžinamųjų išmokų lygiui pateikė.
(3) Siekiant tiksliau administruoti kiekius, kuriems sudaromos sutartys, reikėtų numatyti sutarčių sudarymo koeficientą pasiūlymams, kuriuose nurodomas didžiausias grąžinamųjų išmokų lygis, ir kartu leidžiant nustatyti minimalų lygį, kurio nesiekiantys pasiūlymai būtų laikomi nepateiktais konkursui.
(4) Javų vadybos komitetas nepateikė savo nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 584/75 iš dalies keičiamas taip:
1) 2 straipsnio 2 dalyje pridedama:
"ir atitinkamai
e) tais atvejais, kai Komisija nustato sutarčių sudarymo koeficientą kiekiams, nurodytiems pasiūlymuose, vadovaujantis 5 straipsniu, nustatomas ir minimalus kiekis, kurio nesiekiantis pasiūlymas laikytinas nepateiktu.";
2) 4 straipsnio 2 dalis keičiama taip:
"2. Konkurso dalyviams suteikiamas atskiras numeris kiekvienam savaitiniam kvietimui pateikti paraiškas. Numeriai suteikiami atsitiktine tvarka ir nepriklauso nuo to, kelintą kartą teikiamas pasiūlymas. Pasiūlymai identifikuojami pagal konkurso dalyvio numerį ir nedelsiant perduodami Komisijai.";
3) 5 straipsnio 2 dalyje pridedamas toks sakinys:
"Kai pasiūlymai konkursui teikiami didžiausiam grąžinamųjų išmokų lygiui, nustatant tokį lygį leistina kartu nustatyti ir sutarčių sudarymo pagal pasiūlymuose nurodytus kiekius koeficientą. Šis koeficientas nustatomas laikantis 1 dalyje nustatytos tvarkos.";
4) į 7 straipsnį įterpiama:
"c) vadovaujantis 2 straipsniu, laikytina, kad pasiūlymas konkursui nebuvo pateiktas;
d) Komisija nustato sutarčių sudarymo koeficientą. Grąžinamosios išmokos dydis atitinka nepriimtą kiekį."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. spalio 31 d.